Document ID: 31994R0787

NEUVOSTON ASETUS (EY) N:o 787/94,
annettu 29 päivänä maaliskuuta 1994,
vuoden 1992/1993 kuivuuden koettelemia Portugalin tuottajia koskevista erityistoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen, ja erityisesti sen 42 ja 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
syksystä 1991 kevääseen 1992 Portugalia vaivasi merkittävä kuivuus, joka aiheutti toisaalta lähes täydellisen viljasadon tuhon tietyillä alueilla ja toisaalta erityisen korkeita lisäkustannuksia nauta-, lammas-, vuohi- ja hevoseläinten ruokintaan tietyillä alueilla; kyseisiä tuottajia kohdanneen tulojen menetyksen lieventämiseksi on säädetty erityisestä tukijärjestelmästä,
kuivuus on jatkunut kevääseen 1993 asti tietyillä seuduilla samoin taloudellisin seuraamuksin viljelijöille ja eläinten kasvattajille; olisi säädettävä samanlaisista erityisistä tukitoimenpiteistä kuin vuoden 1991 kuivuuden koettelemia Portugalin tuottajia koskevista erityistoimenpiteistä 9 päivänä marraskuuta 1992 annetussa neuvoston asetuksessa (ETY) N:o 3311/92(3),
kuivuuden taloudelliset seuraukset uhkaavat hidastaa Portugalin maatalousalan yhdentymistä markkinoiden yhteisiin järjestelyihin; Portugalin tukemiseksi aiheutuneiden vaikeuksien voittamisessa olisi säädettävä Euroopan maatalouden ohjaus- ja tukirahaston (EMOTR) tukiosaston taloudellisesta osallistumisesta kyseisiin tukiin Euroopan yhteisöjen yleiseen talousarvioon otettujen määrärahojen rajoissa asetuksessa (ETY) N:o 3311/92 säädettyjen ja varainhoitovuodelta 1993 varainhoitovuodelle 1994 siirrettyjen toimenpiteiden rahoittamiseksi, ja
olisi edelleen annettava lupa Portugalin tasavallalle myöntää tukea kansallisen talousarvion nojalla hevosten kasvattajille, jotka ovat kuivuuden eniten vahingoittamilla alueilla,
ON ANTANUT TÄMÄN ASETUKSEN:
1 OSASTO Viljan viljelijöitä koskevat toimenpiteet
1 artikla
1 Portugalin tasavallalle annetaan lupa myöntää erityistukea vehnän, ohran, rukiin ja ruisvehnän tuottajille, joita Portugalissa syksystä 1992 kevääseen 1993 vallinnut kuivuus on erityisesti vahingoittanut liitteessä I tarkoitetuilla alueilla.
2 Kuivuuden erityisesti vahingoittamina pidetään viljan tuottajia, jotka vuonna 1993 ovat saaneet keskimäärin viljelyksillään hehtaaria kohti vähemmän kuin 1 000 kilogrammaa vehnää, 850 kilogrammaa ohraa tai ruisvehnää ja 650 kilogrammaa ruista.
2 artikla
Tukeen ovat oikeutettuja tuottajat, jotka ovat jättäneet ilmoituksen viljellyistä aloista Portugalin viljan ja riisin yhteisten markkinajärjestelyjen siirtymäsäännöksistä 11 päivänä joulukuuta 1990 annetussa neuvoston asetuksessa (ETY) N:o 3653/90(4) säädetyn tukijärjestelmän mukaisesti sekä asianmukaisesti perustelluissa tapauksissa muut viljelijät, jos he voivat todistaa viljanviljelyksensä vahingoittumisen.
3 artikla
1 Tuen enimmäismäärä on:
- 215 ecua hehtaaria kohti niiden tuottajien osalta, jotka eivät ole saaneet mitään viljatuotantoa 2 artiklassa tarkoitettuun ilmoitukseen merkityiltä aloilta,
- 170 ecua hehtaaria kohti muiden tuottajien osalta.
2 Edellä 1 kohdassa tarkoitetuista summista vähennetään tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92(5) mukaisesti myönnetyt korvaukset.
4 artikla
Tarvittaessa tämän osaston soveltamista koskevat yksityiskohtaiset säännöt ja erityisesti valvontaa koskevat säännöt annetaan vilja-alan yhteisestä markkinajärjestelystä 30 päivänä kesäkuuta 1992 annetussa neuvoston asetuksessa (ETY) N:o 1766/92(6) säädettyä menettelyä noudattaen.
II OSASTO Karjankasvattajia koskevat toimenpiteet
5 artikla
Portugalin tasavallalle annetaan lupa myöntää erityistukea tuottajille, joilla on emolehmiä, lypsylehmiä, uuhia tai vuohia Portugalissa syksystä 1992 kevääseen 1993 vallinneen kuivuuden vahingoittamilla alueilla ja jotka ovat pitäneet lauman vähintään 31 päivään joulukuuta 1993.
Tässä asetuksessa:
- erityisesti vahingoittuneet alueet luetellaan liitteessä II,
- vakavasti vahingoittuneet alueet luetellaan liitteessä III.
6 artikla
Edellä 5 artiklan soveltamiseksi tukea voidaan myöntää tuottajille, joilla on emolehmiä ja jotka ovat oikeutettuja vuoden 1992 osalta asetuksessa (ETY) N:o 2066/92(7) käyttöön otettuun palkkioon emolehmäkarjan pidosta. Jos emolehmien määrä 1 päivänä syyskuuta on:
- yhtä suuri kuin määrä, jolle palkkio on myönnetty vuodeksi 1992, tukea voidaan myöntää enintään tälle eläinmäärälle,
- pienempi kuin määrä, jolle palkkio on myönnetty vuodeksi 1992, tukea myönnetään tälle pienemmälle määrälle,
- suurempi kuin määrä, jolle palkkio on myönnetty vuodeksi 1992, tukea myönnetään tälle suuremmalle määrälle, sillä edellytyksellä, että eläimet olivat hallussa jo 1 päivänä tammikuuta 1993 ja jollei toimivaltaisten viranomaisten aiheellisista tarkastuksista muuta johdu.
Tukea voidaan myös myöntää 5 kohdassa tarkoitetuille tuottajille, joilla on emolehmiä ja jotka eivät ole saaneet palkkiota emolehmäkarjan pidosta vuonna 1992, mutta jotka voivat esittää toimivaltaisten viranomaisten hyväksymällä tavalla, että heillä on tosiasiallisesti ollut palkkioon oikeutettuja emolehmiä naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(8) mukaisesti vähintään 1 päivän tammikuuta ja 1 päivän syyskuuta 1993 välisenä aikana. Tukea voidaan myöntää enintään tälle emolehmämäärälle.
7 artikla
Edellä 5 artiklan soveltamiseksi tukea voidaan myöntää tuottajille, jotka toimittavat tai suoraan myyvät maitoa tai maitotuotteita ja joiden maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(9) 5 c artiklassa tarkoitettu tuottajakohtainen viitemäärä on enintään 120 000 kilogrammaa.
Tukea myönnetään ainoastaan tuottajille, jotka toimivat 5 artiklan toisen alakohdan ensimmäisessä luetelmakohdassa tarkoitetuilla erityisesti vahingoittuneilla alueilla ja jotka voivat osoittaa toimivaltaisten viranomaisten hyväksymällä tavalla, että heillä on ollut tosiasiallisesti hallussa lypsylehmiä vähintään 1 päivän tammikuuta ja 1 päivän syyskuuta 1993 välisenä aikana. Tukea voidaan myöntää enintään tälle lypsylehmämäärälle.
Lypsylehmien määrä, joka voidaan ottaa huomioon tukea laskettaessa ei missään tapauksessa voi olla enemmän kuin 17 lypsylehmää tuottajaa kohti eikä enemmän kuin asetuksen (ETY) N:o 3311/92 mukaisesti tukeen oikeutettujen lehmien kokonaismäärä.
8 artikla
Edellä 5 artiklan soveltamiseksi tukea voidaan myöntää tuottajille, joilla on lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89(10) 5 artiklassa tarkoitettua palkkiota saaneita uuhia tai vuohia markkinointivuonna 1993. Tukea voidaan myöntää enintään tukee oikeutettujen uuhien ja vuohien määrälle, jollei toimivaltaisten viranomaisten aiheellisista tarkastuksista muuta johdu.
9 artikla
1 Tuen määrä voi olla enintään:
a) erityisesti vahingoittuneiden alueiden osalta 145 ecua emolehmää kohti, 14,5 ecua uuhta tai vuohta kohti ja 75 ecua lypsylehmää kohti;
b) vakavasti vahingoittuneiden alueiden osalta 60 ecua emolehmää kohti ja 6 ecua uuhta tai vuohta kohti.
2 Jos eläimet eivät ole olleet koko 1 päivän tammikuuta ja 1 päivän toukokuuta 1993 välistä aikaa 5 artiklassa tarkoitetuilla alueilla, tämän artiklan 1 kohdassa tarkoitettuja enimmäismääriä on vähennettävä suhteessa eläinten paikallaoloaikaan.
10 artikla
Tarvittaessa komissio voi vahvistaa tämän osaston soveltamista koskevat yksityiskohtaiset säännöt emolehmien osalta asetuksen (ETY) N:o 805/68 27 artiklassa säädettyä menettelyä noudattaen, lypsylehmien osalta asetuksen (ETY) N:o 804/68 30 artiklassa säädettyä menettelyä noudattaen ja uuhien ja vuohien osalta asetuksen (ETY) N:o 3013/89 30 artiklassa säädettyä menettelyä noudattaen.
III OSASTO Muut säännökset
11 artikla
Portugalin tasavallalle annetaan lupa myöntää kansallisesta talousarviosta kuivuuden erityisesti vahingoittamilla alueilla erityisen "kuivuustuen" lisäksi tukea, jonka määrä ei ole suurempi kuin 110 ecua yli kahdentoista kuukauden ikäistä siitostammaa kohti.
12 artikla
1 Tässä asetuksessa tarkoitettu tukimäärä muunnetaan käyttäen 1 päivänä heinäkuuta 1993 voimassa olevaa maatalouden muuntokurssia.
2 Yhteisö osallistuu I ja II osastossa tarkoitettujen tukien rahoitukseen talousarviosta vastuussa olevien viranomaisten hyväksymien määrärahojen rajoissa asetuksessa (ETY) N:o 3311/92 säädettyjen ja varainhoitovuodelle 1994 siirrettyjen toimenpiteiden rahoitukseen. Näitä tukia pidetään yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(11) 1 artiklan 2 kohdan mukaisena interventiona.
13 artikla
Portugalin tasavalta toteuttaa tarvittavat toimenpiteet sen takaamiseksi, että tässä asetuksessa tarkoitettuja tukia myönnetään ainoastaan niihin oikeutetuille. Näihin toimenpiteisiin kuuluu erityisesti aiheelliset rangaistukset siinä tapauksessa, että tukihakemukset sisältävät tahallisesti tai törkeän huolimattomuuden seurauksena annettuja virheellisiä tietoja.
Portugalin tasavallan on ilmoitettava komissiolle tämän asetuksen mukaisista toimenpiteistä.
14 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä maaliskuuta 1994.

Labels: 17
19
20
6
18